SKRIFTLIG FORESPØRGSEL E-1549/98

af Luigi Caligaris (ELDR) til Kommissionen

(19. maj 1998)

Om: Punktafgiftsnedsættelser eller -fritagelser i overensstemmelse med direktiv 92/81/EØF

Rådet beslutning 97/425/EF(1) bemyndiger medlemsstaterne til fortsat at anvende de gældende punktafgiftsnedsættelser eller -fritagelser for visse typer mineralolie, når disse benyttes til særlige formål, i overensstemmelse med proceduren i direktiv 92/81/EØF(2). På listen i denne beslutnings artikel 1 er den italienske provins Trieste samt 25 berørte kommuner i Udine-provinsen ikke længere opført, medens provinserne Aosta og Gorizia stadig står på listen.

Denne udelukkelse skaber en uacceptabel forskelsbehandling mellem de berørte provinser, idet loven om oprettelse af frizonen Gorizia i 1945, som stadig er gældende, ordret citeret fastslår følgende: "de særlige ordninger for området omkring Gorizia udvides til også at omfatte provinsen Trieste". Det er i øvrigt en kendt sag, at begrundelserne for oprettelse af disse særlige ordninger også gælder provinsen Trieste, der blev hårdt ramt af krigshandlingerne under den anden verdenskrig.

1. Mener Kommissionen ikke, at der her er tale om en forskelsbehandling, der har til følge, at borgerne i de berørte kommuner og mere generelt økonomien i provinserne Trieste og Udine rammes hårdt?

2. Kan Kommissionen forklare, hvorfor provinserne Trieste og Udine er blevet udelukket fra den særlige ordning om punktafgiftsnedsættelser eller -fritagelser i overensstemmelse med proceduren i direktiv 92/81/EØF?

3. Anser Kommissionen det ikke, på baggrund af ovenstående, for nødvendigt at lade provinserne Trieste og Udine omfatte af artikel 1 i direktiv 92/81/EØF?

Svar afgivet på Kommissionens vegne af Mario Monti

(3. juli 1998)

1. og 2. Rådets beslutning 97/425/EF af 30. juni 1997 om bemyndigelse af medlemsstaterne til fortsat at anvende de gældende punktafgiftsnedsættelser eller -fritagelser for visse typer mineralolie, når disse benyttes til særlige formål, i overensstemmelse med proceduren i direktiv 92/81/EØF af 19. oktober 1992 om harmonisering af punktafgiftsstrukturen for mineralolier, som det ærede medlem henviser til, udgør efter Kommissionens mening ikke en forskelsbehandling af de pågældende provinser, da beslutningen blot opstiller eksisterende undtagelser i forskellige kategorier ordnet efter betingelserne for den oprindelige godkendelse. Bestemmelsen om Val d'Aosta og Gorizia er omfattet af beslutningens artikel 1, fordi undtagelsen oprindeligt blev godkendt uden gyldighedsfrist. De nedsatte satser for Udine og Trieste er omfattet af beslutningens artikel 3, fordi de oprindeligt blev godkendt med en specifik gyldighedsfrist og dernæst forlænget. Der er derfor ikke ændret noget, og bestemmelsen gælder stadig.

3. Det står ikke klart, hvilken bestemmelse det ærede medlem henviser til. I artikel 1 i Rådets direktiv 92/81/EØF henvises der blot til, at der indføres en harmoniseret punktafgift. Artiklen har ikke nogen geografisk virkning.

Artikel 1 i Rådets beslutning 97/425/EF finder derimod kun anvendelse på undtagelser, som er blevet godkendt uden nogen gyldighedsfrist.

(1) EFT L 182 af 10.7.1997, s. 22.

(2) EFT L 316 af 31.10.1992, s. 12.